SK Úradný vestník Európskej únie C 59/7

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 59/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„NERETVANSKA MANDARINA“

ES č.: HR-PDO-0005-01225-8.5.2014

CHZO ( X ) CHOP ( )

1. Názov:

„Neretvanska mandarina“

2. Členský štát alebo tretia krajina

Chorvátska republika

3. Opis poľnohospodárskeho výrobku alebo potraviny

3.1. Druh výrobku

Trieda 1.6. – Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Neretvanska mandarina“ je plod mandarínkovníka a patrí k odrode Unshiu-Satsuma (Citrus Unshiu Marcovitch). V botanickom systéme sa zatrieďuje do čeľade Rutaceae, podčeľade Aurantioideae, rodu Citrus a druhu Citrus reticulata„Blanco“.

„Neretvanska mandarina“ je bobuľa rozdelená na mesiačiky (lat. hesperidium) so šupkou, ktorá sa ľahko oddeľuje od dužiny. Jedlá časť plodu je šťavnatá, bez kôstok, oranžovej farby a je rozdelená na mesiačiky, ktoré možno od seba jednoducho oddeliť. Obsah karotenoidu jedlej časti plodu „Neretvanska mandarina“ sa pohybuje v rozmedzí od 15,50 do 26 mg/kg. Chuť je kyslastá, osviežujúca, s jemne sladkými tónmi, ktoré závisia od pomeru cukru a kyselín v ovocí. Tvar je okrúhly a viac či menej sploštený. Farba šupky sa mení v závislosti od stupňa zrelosti plodov. Na začiatku fázy zrenia je svetlozelená, postupne sa mení na svetložltú až zlatú a v zrelom stave je oranžová. Ovocie má jemnú, vyváženú a osviežujúcu arómu, ktorá sa zintenzívni pri poškodení šupky alebo pri šúpaní, keď sa začnú uvoľňovať aromatické zložky.

Kvalita plodov „Neretvanska mandarina“ sa určuje na základe týchto parametrov:

— minimálny obsah šťavy: 40 %,

— celkový obsah kyselín v ovocí sa musí pohybovať na škále 0,7 – 1,3 %,

— najnižší povolený pomer cukru a kyselín v plodoch „Neretvanska mandarina“ je 7:1 (celkové rozpustné pevné látky/titrovateľné kyseliny),

— veľkosť plodov „Neretvanska mandarina“ dosahuje kaliber 1-XX až kaliber 4.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy produkcie plodov „Neretvanska mandarina“, od získania reprodukčného materiálu, až po zber mandarínok sa musí odohrávať v zemepisnej oblasti vymedzenej v bode 4.

3.5. Špecifické pravidlá krájania, strúhania, balenia atď. produktu, ktorým sa označuje registrovaný názov

Plody sa zbierajú do debien s nosnosťou 30 kg, ktoré sa ukladajú na palety a dodávajú do predajných a distribučných centier. Ďalšie spracovanie plodov prebieha v predmetných centrách podľa tohto postupu: kontrola kvality a vysledovateľnosti pri vstupe, dozrievanie plodov (v prípade potreby), kalibrácia, voskovanie pomocou rozprašovačov, sušenie, chladenie pri teplote 5 – 8 °C a na záver kontrola kvality a vysledovateľnosti pri výstupe. Príprava plodov „Neretvanska mandarina“ na trh (od momentu dodania plodov do predajného centra až po čas ich odoslania) nesmie trvať viac ako 5 dní, resp. 120 hodín.

3.6. Špecifické pravidlá označovania produktu, ktorým sa označuje registrovaný názov

Pri uvádzaní ovocia na trh musí byť každé balenie zreteľne označené nápisom „Neretvanska mandarina“. Z hľadiska veľkosti, typu a farby písma (typografia) musí byť názov výraznejší než všetky ostatné nápisy na balení. Na vyhlásení o hotovom produkte musí byť takisto zreteľne uvedené slovné spojenie „Lot broj“ (číslo dávky), ktoré zaručuje vysledovateľnosť a v každej fáze umožňuje zistiť výrobcu.

4. Stručné vymedzenie zemepisnej oblasti

Zemepisná oblasť údolia rieky Neretva, kde sa „Neretvanska mandarina“ pestuje, sa rozprestiera od hranice s Bosnou a Hercegovinou na severe po jadranské pobrežie na juhu. Na juhu, juhovýchode a severozápade je údolie ohraničené pohorím Dináre. Oblasť pestovania ovocia „Neretvanska mandarina“ zahŕňa mestá Metković, Opuzen and Ploče a obce Slivno, Kula Norinska a Zažablje.

5. Súvislosť so zemepisnou oblasťou

Mikroklíma oblasti je daná prímorskou polohou, ktorá zmierňuje nízke zimné a vysoké letné teploty. V desaťročí 2002 – 2012 bola v údolí Neretva zaznamenaná priemerná teplota 15,8 °C. Stredná zimná teplota je 7,25 °C. Relatívna vlhkosť vzduchu je mimoriadne dôležitým bioklimatickým faktorom, pretože spolu s teplotou ovzdušia a vetrom zohráva dôležitú úlohu pri zabezpečovaní pravidelného striedania vegetatívnych a generatívnych fáz rastu mandarínkovníkov. Priemerná relatívna vlhkosť vzduchu (desaťročný priemer) je 69 %. Bohatstvo vodných zdrojov, jazier a riek, popretkávaných odvodňovacími kanálmi, ktoré sú výsledkom rozsiahlych manuálnych prác, je typickou črtou údolia Neretva a dôvodom jeho jedinečnosti z hydrologického hľadiska. Plantáže, na ktorých sa pestuje „Neretvanska mandarina“, sú od prírodného zdroja vody vzdialené maximálne 500 metrov. Výsledkom pôsobenia opísaných hydrologických aspektov je vysoká hladina spodnej vody a zvýšená relatívna vlhkosť vzduchu, čo sa prejavuje predovšetkým v čase dozrievania plodov (mesiace september, október a november), keď je optimálne zásobovanie stromov vodou mimoriadne dôležité pre kvalitu ovocia. Z pedologického hľadiska sú pre údolie Neretva typické aluviálne sedimenty výrazne heterogénneho zloženia. Prevládajú ílovito-piesčité a piesčito-hlinito-ílovité pôdy s výraznou kapilaritou, ktorá priaznivo vplýva na rast mandarínkovníkov.

Výsledkom opísaných prírodných charakteristík oblasti pestovania je, že plody „Neretvanska mandarina“ sa vyznačujú tenkou, hladkou šupkou, ktorá sa ľahko šúpe, neobsahujú semienka a mesiačiky sa od seba jednoducho oddeľujú.

Jedlá časť plodov je zlatožltá, ktorá dozrievaním naberá oranžový odtieň, čo súvisí s obsahom karotenoidov. Vysoký obsah karotenoidov je jednou zo základných vlastností jedlých častí mandarínok z regiónu Neretva. Z analýz vykonaných na vzorkách plodov „Neretvanska mandarina“ vyplynulo, že koncentrácia karotenoidov v dužine je nadpriemerná. (V. Dragović-Uzelac et al. 2012.: Određivanje specifičnih svojstava neretvanske mandarine (Citrus reticulata L.) zbog zaštite geografskog podrijetla (GI), Fakulta potravinárskej technológie a biotechnológie, Záhreb). Ďalej sa „Neretvanska mandarina“ vyznačuje vysokým obsahom ovocnej šťavy v dužine, vysokým obsahom sušiny a harmonickým vyvážením cukru a kyselín, z čoho vyplývajú jej osobitné organoleptické vlastnosti: osviežujúca chuť a výrazná aróma. Plantážové pestovanie mandarínok sa v údolí Neretva začalo po melioračných prácach vykonaných v rokoch 1961 a 1962. V dokladoch farského úradu sv. Iliju v meste Metković sa uvádza, „že napriek veľkej suchote v údolí Neretva v roku 1971 je odhadovaný výnos zberu mandarínok 900 ton“. „Neretvanska mandarina“ je teda špecifickým produktom, ktorého vlastnosti nevyplývajú len z interakcie environmentálnych vplyvov (podnebie, poloha a reliéf), ale aj z dlhoročnej tradície pestovania. Z geografického hľadiska je údolie Neretva jednou z troch najsevernejších oblastí pestovania citrusových plodov v Európe. Táto skutočnosť sa podpisuje na štruktúre produkcie, výbere kultivarov a podnoží, ktoré určujú základné prvky kvality ovocia. Všetky komerčné výsadby „Neretvanska mandarina“ povinne využívajú ako podnož druh Poncirus trifoliata, pričom výhody, ktoré ponúka, sa priamo premietajú do kvality a skorého dozrievania plodov. Okrem uvedených faktorov má prímorská poloha silný vplyv na denné fluktuácie teploty (deň/noc), ktoré sa prejavujú predovšetkým na jeseň, keď je teplota vody často vyššia než teplota vzduchu. Tieto fluktuácie priamo ovplyvňujú farbu plodov, obsah karotenoidov v dužine a pravidelné a skoré dozrievanie. Dlhá, vyše 80-ročná tradícia pestovania, ako aj uplatňovanie nového know-how a technológií výrazným spôsobom prispeli nielen k rozšíreniu pestovania mandarínok v údolí Neretva v uplynulom desaťročí, ale aj k zvýšeniu kvality. Napriek mnohým zmenám v oblasti poľnohospodárskych technológií sa podarilo zachovať všetky kľúčové prvky zemepisnej oblasti a tradičného spôsobu pestovania. Ide predovšetkým o pomocné technické postupy (prerezávanie, tvarovanie koruny, orezávanie divokých výhonkov, odstraňovanie plodov z mladých sadeníc), ktoré sa naďalej vykonávajú výlučne ručne.

Odkaz na uverejnenie špecifikácie

(Článok 6 ods. 1 druhý pododsek tohto nariadenia)

http://www.mps.hr/UserDocsImages/HRANA/NER%20MANDARINA/Izmijenjena%20Specifikacija%20proizvoda.pdf

(1) Ú. v. EÚ L 343, 14.12.2012, s. 1.